LidanRubinov/Halacha-QA huggingface dataset:
שאלה: בחורה רווקה עם גבר נשוי: האם ישנו מקום בתורה בו כתוב על איסור על בחורה רווקה ללכת עם גבר נשוי, אם כן היכן?
תשובה: לפי התורה, כל יחסי האישות בין איש לאישה נעשים במסגרת של חופה וקידושין כדת משה וישראל, וכל קשר שנעשה מחוץ לנישואין הרי הוא כדין קדשה ואין הבדל אם הגבר נשוי או לא. הרב יהודה אודסר.
שאלה: למה טלית רק אחרי חתונה?: מדוע נוהגים האשכנזים להתעטף בטלית רק אחרי החתונה ומה הטעם של מי שנוהג ללבוש קודם החתונה (ספרדים ומספר קהילות אשכנזים)?
תשובה: בגמרא בקידושין מובא שאחד האמוראים שאל את חבירו: "מאי טעמא לא פריס מר סודרא ארישא?" וענה שאינו נשוי. ויש 2 שיטות איך לפרש את זה, יש אומרים שאמנם על הראש לא פרש, אך על הכתף כן פרש, וכך למעשה. ויש שמסבירים שכלל לא פרש, ולכן למעשה מי שאינו נשוי לא יתעטף כלל בטלית.
שאלה: האם להתחתן?: אני בחור ישיבת הסדר, עוד 3 וחצי חודשים בן 20, ויש לי חברה בת 18 כבר שנה וקצת שנמצאת כרגע בשירות לאומי. הקשר בינינו הוא מאוד עמוק ורציני ב"ה, ואנחנו יודעים לאן זה הולך בע"ה. לאחרונה התחלנו לשמור נגיעה למרות ששנינו גדלנו בחינוך מתירני בנושא הזה, ובעקבות שיחות עם רבנים ומחשבות עם עצמי הגעתי למסקנה שצריך להתחתן בשנה הקרובה. הבעיה היא שהיא אמרה שהיא מרגישה עוד ילדה, שקשה לה אפילו לחשוב על זה כרגע, ושהיא לא יודעת מתי היא תהיה בשלה. אני גם מרגיש קצת לא בשל אבל אני חושב שאני אוכל להתגבר על זה ושזה סתם פחד מדומה. אחרי הכל אני אוהב אותה ואני יודע שאני רוצה אותה. אבל מצד שני אני לא יכול לכפות עליה להיכנס לדבר כל כך חשוב וגורלי במהירות. היא אומרת שנתחתן עוד כמה שנים, אני רוצה עוד השנה אפילו בסוף השנה. קשה מבחינת ההלכה לשמור כמה שנים על קשר טהור ומצד שני היא אומרת שהיא מרגישה ילדה עוד. יש לציין שאופציה של להיפרד או להקפיא את הקשר נראים לא מציאותיים מבחינת שנינו, שכן אנחנו מאוד קשורים אחד לשניה והרגש הוא חזק. מה הרב ממליץ? האם הטענה שהיא עוד ילדה היא טענה ממשית או סתם פחד מדומה מהמצב החדש שאנו מדברים עליו? האם להמשיך לדבר איתה על הנושא או שזה עלול להלחיץ אותה? באמת שאני רוצה לעשות הכל ע"פ ההלכה ולפי הקב"ה, מתוך אהבה כנה אליו ומתוך ידיעה שכלית שהרי בלי זה אין לי ולנו כלום.
תשובה: אם היא מרגישה שהיא לא מוכנה עדיין אין מקום ללחוץ עליה או לשדל אותה. אתה צריך להתאזר בסבלנות. יתכן שבעוד שנה או שנה וחצי היא תחשוב שהגיע הזמן. אך כדי שאתם תיהיו באמת בוגרים ומוכנים להכנס בעול הנשואים עליכם להתקדם מבחינה רוחנית. אתה צריך לקחת את עצמך בידיים. ולשקוד על התורה וזה מחייב לצמצם את הפגישות ביניכם. ובזה תבחנו אם אתם יודעים לשלוט על הכוחות ולשמור על כל ההלכות. תשתדל להיות בקשר רצוף עם הרב שלך ולקבל ממנו הדרכה. כדי שתיהיה מוכן כראוי לבנות בית של תורה.
שאלה: פגימת מוצר טרם קנייתו : ישנם מוצרים שאם חנווני לא מצליח למכור אותם - הם מוחזרים ליצרן והחנווני לא מחויב בת לדוגמה: מוצרי מזון שלא נמכרו עד שפג תוקפם, כאשר יש הסכם כזה עם היצרן, או שנפגמו. האם אדם שפגם בטעות מוצר כזה בטרם הספיק לקנות אותו מהחנווני חייב לשלם עליו, שהרי בסופו של דבר הוא יוחזר ליצרן אם הוא פגום, וגם ליצרן אין מה לעשות עם המוצר כאשר יוחזר אליו?
תשובה: למוכר יש ביטוח על מקרה כזה, הדין הוא של הלקוח מול היצרן, ולכאורה הוא הפסיד את היצרן.
שאלה: כיבוד הורים לממזר: האם ממזר חייב בכיבוד הורים?
תשובה: אני חושב שכן. אמנם יש את שיטת הרמב"ם שאם האב הוא עבריין ולא חזר בתשובה, אינו חייב. אבל לפי הטור גם אם אביו עבריין חייב בכבודו.
שאלה: נרות פרפין או נר שמן חנוכה: אם ביום השמיני של חנוכה יש למישהו שמן לחנוכה מספיק לנר א, אבל יש לו מספיק נרות פרפין. האם להדליק רק נר של שמן (משום הידורו, ולא לערב הנרות כי אינו יופי) או להדליק שניהם ביחד (כדי לעשות מהדרין בא הנרות עכ"פ וגם הוספה כל יום וגם שלא לרדת בקודש ) או להדליק רק נרות כדי שיהיה יפה וגם עלי בקודש?
תשובה: אם יכול להדליק נר אחד בשמן ושאר הנרות בפרפין, יעשה כך (ההבדלים בגבהים אינם לעיכובא). אך אם האפשרויות הן או נר אחד של שמן או שמונה נרות של פרפין, עדיף שידליק אחד עם שמן. למרות שלא יעשה את המהדרין של שמונה נרות. כי קודם כל, לפי המהר"ל צריך להדליק כל הזמן דווקא של שמן. וכן מה שמוספים לשמונה נרות, זה הידור שאינו בגוף המצווה אלא תוספת, והשמן הינו הידור שבגוף המצווה.
שאלה: הרבנים לא חשובים לאושפיזין?: מדוע מזמינים דווקא את האושפיזין הללו, שלמה המלך, שאר שבטי ישראל וכל הרבנים לא מספיק חשובים, למה נבחרו רק הם?
תשובה: אלו הם אבות האומה המייצגים את הכוחות השונים ששיכים בתוך כלל ישראל והמהווים את בסיס קיומינו. ודאי שישנם עוד רבים גדולים ועצומים, אולם הם מהווים את היסוד הרוחני שעליו עם ישראל מושתת. הרב שמואל הולשטיין.
שאלה: הצעת נישואין בשנת אבל: האם מותר לי להציע נישואים שאני באבל על אבי?
תשובה: לעשות הכנות יהיה מותר, גם לאלמנה שאסור לה להינשא תוך 3 חודשים ולאלמן שכתוב שלא ינשא תוך 3 רגלים, יהיה מותר לעשות הכנות, ואת הנישואין יעשו כעבור ימי האבל.
שאלה: הפסד תפילה מפני כבוד לאורחים: האם אני יכול להשלים תפילה שפיספסתי כאשר הגיעו אליי אורחים רחוקים מתורה ומצוות ונזכרתי בכחצי שעה לפני סוף זמן שקיעה שצריך להתפלל, אך עדיין לא התפללתי? אינני חושב שאי התפילה נבעה מעצלות אלא מתוך כבוד לאורחים והניסיון לקרבם לדת. האם הדבר נחשב לשוגג שלא התפללתי ואני יכול להשמלים או מזיד?
תשובה: זה נחשב כשוגג, בכל זאת זה לא היה בזדון, ואפשר להשלים את התפילה. אמנם, לדעתי, השיקול שלך לא היה נכון, היית צריך להפסיק את השיחה  פגישה לכמה דקות ולהתפלל בחדר השני. כמו שאדם הצריך לשירותים, מפסיק את הפגישה לכמה דקות. אין צורך לציין את מטרת היציאה שלך.
שאלה: נפילת ספר תורה ביום כיפור: שאלתי את הרב על אירוע שביום כיפור בזמן פתיחת ארון הקודש נפל ספר התורה, והרב שאל האם אין רב במקום, בשכונה או בעיר?. יש רב והוא אמר שזהו סימן שצריך לחזור בתשובה. ומעבר לזה אין צורך בשום דבר נוסף כגון תענית. אני מעונין לקבל עוד דעה. ואם אפשר עם הפניה למקורות?
תשובה: עיין מג"א סי' מד ושיורי ברכה יו"ד סי' רפב. מהפוסקים משמע שעל הרב לקבוע אם הציבור כולו יתענה או שרק מי שאשם בנפילה אם יש בכלל אשם, יש אומרים שס"ת שנפל ביוכ"פ אין צורך להתענות כי בלאו הכי כולם צמו ביוכ"פ.
שאלה: התחייבות בכתב - נדר?: האם התחייבות בכתב נחשבת לנדר, על אף שלא ננקטה לשון "נדר" אלא "התחייבות"? המדובר בהתחייבות לתת מעשר ממכירת נכס אם יימכר. אם אכן נחשב הדבר לנדר - האם ניתן להתירו אפילו אם כבר נמכר הנכס? יש לציין שקיים קושי כלכלי ממשי לקיים ההתחייבות. אם זהו נדר ולא ניתן להתירו, האם אפשרי הדבר לפרוס את קיומו על פני שנים - לכשירווח, ולשיעורין?
תשובה: הבעיה היא עקרונית. יש לנו כלל ששבועה ונדר צריכים להיות בביטוי שפתיים ולא במחשבה. יש דיון בין הפוסקים אם אדם כתב, האם כתיבה כדיבור או כהרהור? קשה להכריע כאן באופן חד משמעי, אך כיון שיש דיעה בעניין צדקה שזה כמו עולה שגם מחשבה מחייבת (וודאי הייתה כאן מחשבה) ויש את הדיעה שכתיבה כדיבור, הינך חייב. לכאורה נראה שיש כאן חלות של נדר. אך אתה עדיין יכול להתירו, ללכת ל-3 אנשים ולמצוא פתח, שאם היית יודע שתהיה עני ח"ו לא היית נודר, כל נדר אפשר להתיר. ואכן, אפשר לפרוס את הת כיון שלא התחייבת על זמן הת
שאלה: הכשרת כלים ע"י קיטור: האם ניתן להרתיח מים ע"י החדרת צינור קיטור לתוך דוד מלא מים וכך להגעיל כלים. (ללא אש מתחת לדוד). אשמח אם הרב יכתוב גם את המקור להלכה כדי שאוכל לעיין לעומק, היות ואני משמש כמשגיח כשרות.
תשובה: צריך לבדוק את זה כיון שיש אולי בעיה של כבולעו כך פולטו. ואם לא בלע בצורה כזו, יכול להיות שיהיה בעיה.
שאלה: שמירת שבת מול בית: חמותי רוצה לרגל יום הנישואין שלנו, שכולנו נתארח בבית מלון בשבת. ניסיתי להסביר לה ששם, לצערנו, יש לא מעט חילול שבת, אך בעלי לא מסכים עמי כלל. מה עלי לעשות, אם אתארח במלון, לא ארגיש בנוח, מצד שני, אם אסרב בעלי לא יהיה מרוצה, האם יש פתרון לתסבוכת?
תשובה: אם מדובר על כך שאת צריכה לעבור על איזשהו איסור אזי את לא יכולה להתפשר. אם מדובר על פגיעה חינוכית בילדייך יש לשקול בכובד ראש את הרווח של להיות משפחתי מול ההפסד. אם מדובר על נוחות והרגשה אישית שלך מבחינת אוירת שבת כדאי שתותרי.
שאלה: התחייבות מסופקת להשבת הלוואה: מה משמעות התחייבותו של אדם להחזיר הלוואה שלקח מאחר, באומרו: "אחזיר לכשירחיב", האם התחייבות מוסרית גרידא או שמא התחייבות לכל דבר ועניין על פי המשפט העברי, האם ישנה התיחסות כלשהי למצב דומה, שקיבלה ביטוי בתנ"ך או במקור אחר?
תשובה: וודאי שיש עליו חובה להחזיר, הוא התחייב רק עם מגבלה מסויימת. המלווה הסכים שכל עוד מצב הלווה דחוק לא חייב להחזיר, אבל אם יש לו כסף, באותו רגע חייב לשלם. הדבר מוזכר בהלכה לעניין הלוואה על מנת שהמלווה לא יתבע מהלווה. וכן כאן, כל עוד מצבו דחק המלוה לא יכול לתבוע. אבל עדיין רובץ עליו החיוב להחזיר לכשירחיב.
שאלה: למה שבת בראשית לא בשבועות?: מדוע קריאת התורה מתחילה בשבת בראשית,בחודש תשרי ולא בשבועות, בסיוון בזמן קבלת התורה המקורי?
תשובה: זה מנהג של בבל. מוזכר בתלמוד שיש הבדל בין בבל לארץ ישראל, בארץ ישראל חילקו את קריאת התורה למשך 3 שנים. בשמחת תורה קוראים את פרשת וזאת הברכה, השייכת לענייני דיומא. גם באותם שלא סיימו את התורה פעם בשנה, בשמיני עצרת, קראו וזאת הברכה, שזה מראה על חביבותם וייקרתם של ישראל. היות וזו הקריאה המתאימה, סיימו (בבבל) אז את התורה והתחילו תכף את בראשית. וכן אם אנחנו אומרים שבתשרי נברא העולם, אז זהו הזמן המתאים.
שאלה: קניית ירקות בחנות ללא השגחה: נשאלתי ע"י אדם הקונה במקומות ללא השגחה אם יוכל לסמוך על טבלת התאריכים לגבי איסור ספיחין בירקות ועד אותו תאריך (של הירק הספציפי) יקנה כרגיל ויעשר בלי ברכה. האם עליו לנהוג קדושת שביעית מספק, ואם כן מדוע? אציין שלכאורה כל דפריש מרובא פריש ולא נראה שרוב הירקות קדושים בקדושת שביעית. ברור שלכתחילה רצוי לקנות רק במקומות מושגחים.
תשובה: הקונה עד זמן איסור ספיחים, הרי שהירקות הם קדושים בקדושת שביעית וא"כ הם פטורים מתרו"מ. ואם הם של נכרים וגמר מלאכתם על ידי יהודי צריך לעשר ללא ברכה. ועל כן יכול לעשר בלא ברכה. אולם עצם הקנייה היא בעייתית שהרי אסור לסחור בפירות שביעית ואם הם קדושים בקדושת שביעית הרי שאסור לסחור כרגיל. בברכת התורה והארץ הרב יהודה הלוי עמיחי.
שאלה: ויכוח בנושא פשטות בחתונה: אני וארוסתי מתכננים חתונה בע"ה בקרוב, ונוצרו ביננו ויכוחים סביב השאלה בדבר רמת הארוע וכו, אני מעדיף לערוך חתונה צנועה, גם מכיוון שהורינו תומכים בנו בצורה חלקית, וגם מכיוון שאני תלמיד ישיבה והיא רק בתחילת לימודיה, וחבל מבחינתי לשפוך כסף על ערב אחד, עוד נקודה שמפריע לי היא שעל בסיס הנושא הזה התחנכתי בישיבה - של צניעות, פשטות, ריסון תאוות, התמקדות במהות ולא במימדים החיצוניים, היא מצידה מעונינת בחתונה יותר מפוארת, ומסרבת להתגמש בנושא. 1) האם עליי להתחשב ברצונותיה גם במקרה הנ"ל, או שמא היות ומדובר בעניין כלכלי ראוי שהבעל (בעתיד) יהיה זה שמחליט? 2) האם ישנם איזה שהם גדרים וגבולות בנושאים הללו, מחיר מינמלי ומקסימלי למנה, או האם יש חובה שהארוע יעשה דווקא באולם או שאפשר גם להשכיר מקום ולערוך בו את הארוע, כמו שעושים רבים מתלמידי הישיבות. או שבכל הדברים הנ"ל איש הישר בעיניו יעשה ואין הדרכה של תורה בנושא? ומה עם ההורים? עד כמה יש להתחשב בדעתם בנושא?
תשובה: אתם צריכים לשקול ביחד את כל הצדדים מה ההשלכות של חתונה יקרה ומה שונה אם החתונה צנועה ולהגיע להסכמה תוך התחשבות הדדית. ככלל אני ממליץ לעשות חתונות צנועות. הם לא פחות שמחות ואולי אפילו יותר שמחות מחתונות יקרות. ומי שאין לו ועושה חתונה יקרה יותר מיכולתו הוא לא מוערך יותר על ידי קרוביו וידידיו אלא להפך הם תמהים על הנהגתו. אני מקווה שתצליח לשכנע את כלתך לעשות חתונה צנועה ומתאימה ליכולתכם. ואני מבטיח לכם שהיא תהיה יפה ותצאו מרוצים מאד.
שאלה: פסיקות הרב עובדיה יוסף: האם יש רבנים ספרדים בציבור הדתי לאומי ההולכים לפי פסיקות הרב עובדיה יוסף?
תשובה: אין עיקרון בציבור הדתי לאומי לא להשתמש בפסיקות הרב עובדיה יוסף שליט"א. אעפ"י שיש הסתייגות מהדרך הפוליטית של השותפות עם אלה שמפקירים את הארץ ומסכנים את עם ישראל, אין זה נוגע לבירורי הלכה עניניים בכל שטחי התורה, וידוע לי על רבנים רבים שמתחשבים בפסיקותיו למרות הסתייגותם מהצד הפוליטי.
שאלה: ריחוק מאחותי בגלל כשרות: אחותי גרה בחוות בודדים בצפון ואם אני לא הולך לשון אצלה סביר להניח שאני לא אסע עד לשם לביקור של כמה שעות (אולי פעם בשנה). על כן אני חייב לאכול שם. הבעיה היא שהם לא מפרידים בין בשר לחלב. היתרון זה שהם אוכלים בשר בבית אולי רק פעם בשנה, בגלל ענייני טבעונות. האם יש דרך לאכול שם?
תשובה: גם לי היתה שאלה דומה וכשהתארחתי הבאתי אוכל בעצמי. אפשר להביא גם כלים בסיסיים כמו סיר קטן מחבת וקצת סכו"ם ולבשל ולחמם ולחממם בכלים שלך ללא כל חשש. לכתחילה אי אפשר להשתמש בכלים שהם בלועים מבשר וחלב ללא הגעלה, אפשר גם ליום אחד לאכול אוכל קר ורק לחמם מים ולשתות חם כי יש להניח שבקומקום לא בשלו בשר בחלב.
שאלה: הקשבה למוזיקה בשנת אבל: אני נמצאת בשנת אבל על אימי, נסעתי עם המשפחה - אחים ואחיות ל"נווה מדבר" לשם מרגוע ומפגש עם המשפחה יחד. במקום השמיעו מוסיקה, כשבדרך כלל אין מוסיקה, אך מאחר והיה זה חול המועד השמיעו אותה, השתדלנו לא להקשיב לה אבל הדבר היה בלתי נמנע, ההקשבה למוזיקה לא היתה מתוך כוונה, לא ידענו כי ישמיעו אותה, האם היה זה ר, או שהיינו צריכים לעזוב את המקום?
תשובה: לא הייתם צריכים לעזוב. רק צריך להתכוון לא להינות. זוהי הנאה הבאה בעל כורחו של אדם, שאינה נחשבת הנאה.
שאלה: קדושת שביעית בעלי גת: האם יש בעלי גת קדושת שביעית לעניין איסור סחורה?
תשובה: נראה שבגת המגודלת לאכילה וללעיסה יש בו קדושת שביעית מכיוון שרבים משתמשים בו לאכילה. אמנם ראינו שהילקוט יוסף עמ' רפט כתב שאין בו קדוש"ש, וצ"ע. בברכת התורה והארץ הרב יהודה הלוי עמיחי.
שאלה: חביטת יותר מחמש ערבות: האם מותר לחבוט יותר מחמש ערבות?
תשובה: בשם הארי מוסרים שאין להוסיף על 5 החבטות.
שאלה: מהם ניסיונות אברהם: מה הם עשרת הניסיונות שהיו לאברהם אבינו?
תשובה: המשנה במסכת אבות (פרק ה משנה ג) אומרת שאברהם אבינו התנסה בעשרה נסיונות. הרמב"ם מונה אותם: 1. "לך לך מארצך". 2. הרעב שהיה בארץ ואברהם הוכרח לרדת מצרים. 3. בהילקח שרה לבית פרעה. 4. מלחמתו עם ארבעת המלכים. 5. בקחתו את הגר לאשה לאחר שלא נולד לו ילד משרה. 6. ברית המילה בזקנותו. 7. לקיחת שרה לבית אבימלך. 8. גירוש הגר. 9. הרחקת בנו ישמעאל. 10. עקידת יצחק. הרמב"ם מנה רק מה שכתוב בתורה ויש מפרשני המשנה שמונים עשרה נסיונות שונים במקצת.
שאלה: נטילת לולב באמצע ההלל: בחול המועד סוכות התחלתי להתפלל שחרית במניין, כאשר לא היו עימי ארבעת המינים, אלא מישהו היה אמור להביא לי אותם יותר מאוחר. כשהציבור הגיע להלל התלבטתי מה לעשות, ואז בירכתי על קריאת ההלל וקראתי עם הציבור יחד את ההלל. רק לאחר שהגענו לאמצע ההלל והש"ץ והציבור כבר ניענעו בארבעת המינים (הודו לה כי טוב וכו ), ואמרתי יחד עם הציבור את הקטע של הודו - הביאו לי את ארבעת המינים. 1)האם אני צריך כעת, באמצע ההלל, לחזור להודו לה הראשון ולנענע בו? 2) האם אני בכלל צריך לברך על נטילת לולב באמצע ההלל? 3) מה שקרה זה שהמשכתי מאותו מקום, ובפעמיים הנוספות נענעתי עם הציבור. האם למעשה הפסדתי את הברכה של נטילת הלולב?
תשובה: היית צריך להמתין עד שיגיע הלולב ואז לברך עליו ולקרוא אתו את ההלל. אם כבר התחלת לקרוא את ההלל בלי לולב והלולב הגיע באמצע ההלל, עליך ליטול את הלולב ולחזור להודו לה' ולנענע שם ולהמשיך משם את ההלל. אם לא חזרת אלא המשכת לקרוא את הלל ונענעת בהמשך, קיימת את המצוה באופן חלקי. באשר לברכה אני מסופק אם מותר לברך באמצע ההלל. אולם הברכה לא מעכבת.
שאלה: כשרות תבלינים מחו"ל: קיבלתי פפריקה מהונגריה במתנה, האם מותר להשתמש בה?
תשובה: אם זה רק אבקת הפפריקה, אין בזה בעיה.
שאלה: טיסה ביו"ט שני של גלויות: חבר טוב שלי שחי בצרפת מתחתן ביום ראשון הקרוב, הוא קנה לי כרטיס טיסה ליום שישי וכעת אני שם לב שמדובר ביו"ט שני של גלויות, השאלה: האם מותר לי לסוע עם הגבלות כלשהן (נהג גוי, לחבוש קסקט כדי שלא ידעו שאני יהודי וכדו )? אגב, באם לא אסע, חברי לא יקבל חזרה את שווי הכרטיס, ויש לשער שהוא יפגע מאד.
תשובה: מי שנוחת בחו"ל ביו"ט שני חייב להישאר בשדה התעופה מחוץ לעיר עד צאת הכוכבים. אולם במקרה שלך השבת צמודה ליו"ט שני וא"כ הפתרון לא מעשי.
שאלה: מצע עשבים בשנת שמיטה: האם מותר לחתוך גבעולים בעובי של עיפרון של שיח רוזמרין ולתקוע באדמה בשטח אשר הכנתי בחודש תמוז במטרה לבנות שטיח לכיוון רשות הרבים?
תשובה: אם העץ יגדל או ישתרש אין לתקוע באדמה. בברכת התורה והארץ הרב יהודה הלוי עמיחי.
שאלה: שבח הקב"ה כל השנה?: למה לא אומרים את שני הקטעים "משיב הרוח ומוריד הגשם" ו"מוריד הטל" תמיד, בכל השנה, שהרי הם באים לשבח את הקב"ה ולא כבקשה או תחינה, אפי לא כהודאה, אנחנו משבחים את ה על היכולות שלו, זה כמו שנגיד שהיום עדיין אין תחיית המתים, אז נוריד את הברכה של תחיית המתים, החילוק בין קיץ לחורף מובן רק כשמבקשים, בברכת "ברך עלינו" - "ותן ברכה" "ותן טל ומטר לברכה"?
תשובה: את השבח "משיב הרוח ומוריד הגשם" אומרים בזמן שזה נפעל בבריאה. בחורף אנו רואים זאת, ואז אנו משבחים על כך. לגבי טל יש שיטות האם בכלל מזכירים טל, יש אומרים היות והטל אף פעם לא נעצר לא שייך להזכיר אותו, ויהודי ספרד כן אומרים טל בקיץ. אבל על גשם לא שייך להזכיר שבח כשאינו שייך כרגע.
שאלה: בית דין לעניני משפחה: ימים קשים עוברים עלי. אני בחורה בת 21, ולאחר שנה של נישואין החלטתי להתגרש מבעלי. החלטתי היא סופית ואינה ניתנת לשינוי. אך עם זאת גובר הכאב במשבר שעובר עלי בגלל הסיבה שאם אפתח תיק ברבנות לתביעת מזונות וכתובה יהיה לי פחות סיכוי להוציא את הכסף שלדעתי מגיע לי. ואם אפתח אותו בבית משפט לעניני משפחה שפסיקתו חילונית ולא לפי פסיקת התורה יש סיכוי יותר גבוה שאצליח להשיג את הכסף. האם יש היתר הלכתי לא ללכת לרבנות וללכת לקבל פסק כזה ב"ערכאות עכו"ם"?
תשובה: על סמך מה את אומרת שבביה"ד הרבני תקבלי פחות?, ואם בביהמ"ש תקבלי יותר ממה שמגיע לך האם הדבר מותר?, עצתי לך לפנות לגישור שם תקבלי את המגיע לך פחות או יותר בדרך זולה יותר ונעימה יותר.
שאלה: ברכת קובנה לאשכנזים: א. לדעת האשכנזים מה מברכים על קובנה (מאכל תימני), שנילוש ברובו בהרבה מרגרינה? ב.במידה והקובנה נאפת בכלי סגור ומתבשלת ע"י ההבל שנוצר בה האם דינה שבושלה במים ואי אפשר לקבוע עליה סעודה?
תשובה: מברכים מזונות. זה לא נחשב שבושל במים, יש הרבה שומן. זה נחשב אפיה.
שאלה: התנהגות האבות הקדושים: הרב בדבריו פסק שכשהטעתי מוכרת בעניין גילי בחדר כושר: "יש במעשי הונאת דברים". קיבלתי את דברי הרב, אך לאחר מס שבועות, למדתי קצת מספר בראשית, שבו למדתי מס מקרים: א. אברהם ושרה - (כ יב )- "וגם אמנה אחותי בת אבי היא אך לא בת אימי ותהי לי לאישה" - האם זוהי אינה הונאת דברים?! למרות שמדובר פה באברהם אבינו בכבודו ובעצמו, אך למרות זאת, הסתכלתי בכמה מפרשים שמסבירים את צעדיו ולא מפרשים שחטא, כמובן, ואור החיים מרחיב בדבר. ב. יעקב ועשו עם יצחק - (כז יט )- "יאמר יעקב אל אביו, אנוכי עשיו בכורך עשיתי כאשר דיברת אלי קום נא שבה ואכלה מצידי בעבור תברכני נפשך". רש"י שם: אנוכי עשו בכורך - אנוכי הוא המביא לך, ועשו הוא בכורי. עשיתי- כמה דברים כאשר דיברת אלי. ועוד באותו עניין (שם כד )-"ויאמר אתה זה בני עשו ויאמר אני". רש"י שם: ויאמר אני - לא אמר אני עשו, אלא אני. למרות שאיני מתיימר להיות בדרגת האבות, האבות, אבני יסוד חשובות ביהדות מהווים דוגמא לכלל עם ישראל. אשמח לשמוע את דעת הרב לאור המקרים והציטוטים הנ"ל?
תשובה: כלל ברזל הוא שאין ללמוד הלכה ממעשה האבות, שכן אבותינו הקדושים היו קודם מתן תורה, ומה גם שבכל מעשה ממעשי האבות שהזכרת ישנם פירושים רבים מדוע אין במעשים אלו משום הונאה ושקר ח"ו.
שאלה: שיעור עקום כמגל בלולב: מהו שיעור לולב "עקום כמגל"?
תשובה: מראית העין קובעת.
שאלה: שכנוע חברה על שידוך: חברתי הטובה רווקה בת 38 ונפגשת אחת לכמה חודשים עם בחורים שמציעים לה כשידוך ואולם דבר לא יוצא מפגישות אלו. הבחורה היא משכילה ובעלת מידות טובות ונשמה גדולה ונדיבה מעין כמותה. היא מקיימת מצוות כיבוד הורים בצורה שכולם יכולים ללמוד ממנה. לפני כשנה נודע לי על גבר כבן 40 שמשמש כרב בבית-הספר שבו לומד בני, שהוא גרוש ללא ילדים. לפני כשנה טרם הכרתי אותו ורק שמעתי עליו וכבר אז הצעתי לה אותו, בהמלצת הרבנית שמשמשת כיועצת בית-הספר ושאותה אני מכירה כבר שנים רבות. השנה, משהתחיל בני ללמוד בכיתה א, הכרתי את רב בית-הספר באופן אישי ועוד יותר התחזק בי הרושם החיובי מאישיותו העדינה ומתבונתו ליעץ לי בנוגע למצבו העדין של הילד בבית-הספר ומרגישותו הרבה למה שעובר עלי כאם חוזרת בתשובה שבעלה ואבי ילדיה חילוני. לא צריך להיות בעל רוח הקודש כדי להבין ששניים אלה מתאימים: גם בגיל, גם ברקע (שניהם מורים שמלמדים מתמטיקה) ובהתאמה של אופי הבחור למה שחברתי מחפשת כל השנים (תלמיד חכם, בעל מידות, עדין). אז איך אני יכולה לשכנע אותה שתבוא כבר לפגוש אותו? אני מוכנה לארח אותם בביתי בשעות הבוקר כשהילדים שלי במוסדות החינוך ואז יזכו לפרטיות ללא חשש ייחוד. אנא עוצו לי עצה איך לשכנע את הגברת שלא תפספס את הרכבת.
תשובה: כל הכבוד לך על הרצון הגדול שלך לעזור ולבנות בתים בישראל. אני מניח שהבעיה היא לא מקום מפגש. צריכים לשמוע ממה נובע המניעה של החברה שלך מלהיפגש עם ההצעה שלך. אולי היא לא סומכת עליך מספיק. אולי היא חושבת שאת לא מכירה אותה או את האיש שאת רוצה להכיר לה. תנסי לחפש אולי מישהו אחר שיציע לה את ההצעה הזו. במקרים חריגים אם צד אחד רוצה בשידוך הוא ימצא את הדרך בין על ידי מתווכים או באופן ישיר ללהגיע למבוקשו. לכן היתי מציע שבכל מקרה כדאי לדבר עם האיש ולשכנע אותו שזה טוב. לתת לו פרטים של האישה והוא כבר בחוכמתו ימצא את הדרך להגיע לאותה אישה. בהצלחה.
שאלה: ברכה אחרונה על פרות האילן: האם על כל פרות האילן מברכים ברכה אחרונה: "על המחיה"?
תשובה: ברכת מעין שלוש כוללת כמה סוגי מאכלים: על דבר מאכל מחמשת מיני דגן (שאינו לחם) מברכים "על המחיה". האוכל כזית מפרות של שבעת המינים (ענבים, תאנה, רימון, זיתים ותמרים) מברך "על העץ ועל פרי העץ". על שאר פרות האילן מברך "בורא נפשות". השותה יין מברך "על הגפן ועל פרי הגפן".
שאלה: תהליכי תשובה ומתיחות בבית : אני ואימי בתהליכי תשובה. יש לי שני אחים, שדי התרחקו מהדת לצערנו. אחד מהם כבר לא מאמין, השני יותר מאמין, אך עדיין לא שומר מצוות. זה שלא מאמין, בן 25, גם לא מכבד את אמי. היא לא בקו הבריאות, והוא די מזלזל בה ומקלל. אמרתי לו שהוא צריך לכבד אותה וכו ושזה עוון גדול - אך זה לא עזר. הוא מצפה שהיא תבשל, תכבס וכו, ובמקום לעזור בא בטענות. יש לו חברה שאין לה יראת השם, בלשון המעטה. כשהם היו יחד בשבת אצלנו, אז לפני "המוציא" שהוא עשה הוא נטל ידיים, בקושי. היא אמרה שזה לא משנה אם נוטלים פעמיים על כל יד ולא שלוש, זה די הכעיס אותי. הוא אמר לי שאני לא אכפה עליו כלום. מצד שני זה לחם שגם אני אוכלת ממנו, והוא אמור להוציא אותנו ידי חובה. הוא די אטום, וקשה לדבר איתו. אימי רוצה שהוא יעשה קידוש כדי לקרב אותו למצוות. האם זו הדרך? הוא בקושי מוכן לשים כיפה. אני לא יודעת מה לעשות, איך לחזק אותו מבחינה רוחנית. מה לעשות?
תשובה: עם כל הכאב שאת נמצאת בו אימך צודקת. בגיל מבוגר אי אפשר ללכת בדרך של כפייה ותוכחה. אם אין אמונה גם לא יתכן שיהיה קיום מצוות. מה שאימך דורשת ממנו לקיים מצוות כשהוא נמצא בביתה זה הגיוני. אימא רוצה לשמור על אוריה המתאימה לביתה. כל עוד הוא גר בבית ניתן לתבוע ממנו כבוד להתנהגות בבית. אם לא מוצא חן בעניו שיעשה את ההנהגות שלו כשהוא מחוץ לבית. באופן כללי נראה לי שניתן יותר לדבר אל ליבו בדברים הנוגעים למוסר אנושי פשוט. בו ראוי שתפתחו מערכת יחסים נורמאלית ולא מערכת שהוא רק רוצה לקבל עוד ועוד ולא מוכן בשום דבר להשקיע במשפחתיות. הקב"ה יושיע אותנו וכל הדור יחזור בתשובה שלמה.
שאלה: הוצאת עציצים לאחר סוכות: לצורך בניית הסוכה, הכנסנו את העציצים - שהיו במרפסת המרוצפת (ללא תקרה) - אל הבית. האם כעת - לאחר החג ופירוק הסוכה - יש איסור להוציאם שוב אל המרפסת שאינה מקורה, והאם יש פתרון כלשהו לכך? אשמח לקבל את המקור להלכה.
תשובה: יש מקילים להוציא עציצים מהבית החוצה (ספר השמיטה עמ' יז אות ו). ואולם נראה שבנידון המוזכר בשאלה יש עוד צדדים להקל (ופ"ר דלא מתכוון). על כן אם יש צורך להוציאם מהבית מותר. בברכת התורה והארץ הרב יהודה הלוי עמיחי.
שאלה: איסור לבישת אדום ושחור בשבת: הרב של הישוב שלי אמר שאסור ללבוש בגדים בצבע אדום או שחור בשבת, וזה כולל מגבעות, מכנסים וחליפות רציתי לדעת מה המקור ההלכתי לדברים אלו והאם זה אסור?
תשובה: זה לא ממש אסור, ואין הבדל בין שבתות לשאר ימים. בדרך כלל בדורות הקודמים בגדים שחורים היו מראים על אבילות. היום מקובל שאדם לובש חולצה לבנה בשבת. וכן מקובל שהרבה אנשים חרדים לובשים בגדים שחורים כל השבוע וגם בשבת. אדום זה משהו אחר, מוזכר שבייחוד נשים לא ילבשו אדום כיון שזה צבע שמושך את העיניים.
שאלה: לשוב לצאת אחרי נפילה?: לפני כחודשיים וחצי סיימתי מרצוני קשר עם בחור, הקשר היה רציני מאוד (חמישה חודשים) והיו שלבים בהם דיברנו על חתונה. אני שלימה ובטוחה מאוד בהחלטתי אך אני מתגעגעת וחושבת עליו ומתעניינת עם מכרים בשלומו ודואגת לו מאוד. בשבועות האחרונים חברות ואחותי שאלו כמה פעמים אם אני מוכנה להכיר או לצאת שוב, חשוב לציין שהוא הבחור הראשון איתו יצאתי. האם אני צריכה לצאת? גם אם יש לי חשש שאינני פנויה מספיק רגשית להכנס לקשר? (חברה שהייתה במצב דומה אמרה לי שרק כשהיא יצאה שוב היא התגברה באמת). עוד יש לציין שבקשר ביננו הייתה נפילה בנגיעה (בשלב בו דיברנו על חתונה והרגשנו קרבה גדולה) ועל אף שבחודשים האחרונים אני משתדלת מאוד ומתחזקת ולומדת במטרה להתקדם ולכפר על עוונותי, אני מלאת ייסורים ובושה על החטאים שלי! ויש בי פחד שאם אכנס שוב לקשר ואגיע למצב של קרבה אפול שוב.
תשובה: אי אפשר לקבוע מסמרות בענין. לפעמים הדרך להיפרד זה בקשר חדש. ולפעמים צריכים לקחת עוד זמן עד שמצליחים לגמרי להתנקות מקשר קודם. אין חכם כבעל נסיון. את צריכה לנסות ולהתחיל להיפגש שוב ולפי הנסיון לראות מה מתאים לך. תשתדלי עד כמה שאת יכולה לצאת עם "ראש פתוח" ובלי השוואות לסיפור הראשון. כל אישיות היא עולם ומלואו עם איזונים אחרים כשכוח אחד משנה את האיזונים הנצרכים בכוחות האחרים. כך שלא כדאי להתחיל עם השוואות. הקב"ה אומן גדול שידע לעשות כל אחד עם יחודיות ועצמיות. אני בטוח שמהסיפור הראשון למדת הרבה על עצמך. את הרכוש הזה תקחי עימך. אולם את הבחור תנסי לשכוח. בנוגע לנפילה בענין הנגיעה את צריכה להבין לעומק את הסיבוך שיש בנגיעה שלא בשלב המתאים. גם אם היית מתחתנת עם הבחור הראשון הנגיעות קודם לא היו לטובה. הם היו פוגעות במעלת הקשר שהייתם יוצרים. יש צד שיש לך סיעתא דשמיא שתוכלי להתחיל קשר שבו תשמרי על מידת הצניעות והקדושה כך שכשתגיעי לזמן ההיתר הקשר יהיה אז נקי טהור ומתוק. בהצלחה.
שאלה: טעות בבריאת האדם?: איך יתכן שהקב"ה "טעה" במרכאות בבריאת האדם שהוא נזר הבריאה, שהרי רק אחרי שברא את האדם אמר אעשה לו עזר כנגדו ואילו את בעלי החיים מיד ברא זכר ונקבה?
תשובה: אור החיים הקדוש מבאר כי היה ידוע להקב"ה שאדם יחטא מעץ הדעת ויאשים את הבורא שברא לו אשה. לכן ברא אותו לבד כדי שיבין שהצורך לאשה הוא לטובתו ובזאת לא יטען טענות לא הגונות כלפי הבורא.
שאלה: לשים בפח שמיטה גם דברים שאינם מאכל: האם מותר לזרוק לפח השמיטה גם כוסות חד פעמיות וכדומה (שאינם דברי מאכל), שאינם נרקבים מהר ואינם מפסידים את השאריות הקדושות בקדושת שביעית שהונחו בפח השמיטה?
תשובה: מותר להניח גם שאר שאריות ובלבד שלא יהפך לזבל מרכזי שאז יש בו בזיון, אולם אם נשארו כוסות ושאריות אוכל הקדוש בקדושת שביעית, לא נראה שיש בזה בזיון ואפשר להניחם יחד, עד שיתקלקל האוכל. בברכת התורה והארץ הרב יהודה הלוי עמיחי.
שאלה: ביטול ירק קדוש בתבשיל: באתר של אוצר הארץ נכתב: "מותר לערב מאכל שיש בו קדושת שביעית עם מאכל אחר, ואף אם קדושת השביעית פוקעת ממנו ע"י כך. אך אסור לעשות כך מתוך כוונה לבטל את קדושת השביעית". מהו הגדר הכמות בו נחשב שהירק הקדוש בקדושת שביעית בטל בתבשיל החדש, לפי מה קובעים זאת?
תשובה: עיין שביעית פ"ז מ"ז, ובריבמ"ץ ור"ש שם, שבפירות שביעית לפני ביעור הכל לפי נותן טעם בין במינו ובין שאינו במינו. בברכת התורה והארץ הרב יהודה הלוי עמיחי.